गाँव से इसी सुन्दरता के दर्शन की आकांक्षा से ही तो मैं जा रहा था। भले ही यह बारात थी, मगर मैं तो प्रकृति के सौंदर्य से साक्षात्कार करने जा रहा था। मुझे लगता था कि विश्व की समूची शोभा यहीं सिमट गई है। . . . . . दो दिन की बस यात्रा से समूचे बदन में दर्द हो रहा था। मन मरीज सा हो गया था। शरीर में एक अलग तरह की ऐंठन हो रही थी। कलाई पर नजर गई तो घड़ी में सुबह का साढ़े नौ हो रहा था। मेरे होठों पर हँसी ने दस्तक दिया। इस समय तक मैं विद्यालय पहुँच चुका होता हूँ। शुक्र है कि जून में विद्यालय बंद रहता है, वरना यह यात्रा भी नसीब न होती।